
			PROLOG

			Rue Cambon, Paris, august 1937

			Evelina holdt champagneglasset tett inntil brystet mens hun beundret det dristige designet, hennes dristige design, på utstillings­dukken som bar kjolen hennes. Det var aller første gang hun hadde vist frem en kolleksjon, og dørene til leiligheten var omhyggelig lukket for å sikre at bare inviterte gjester fikk se hva hun hadde å by på. Den skimrende silken og de intrikate knappene på hver kjole ble gransket og beundret av forsamlingen, og hun klarte ikke å la være å smile da hun overhørte en av mennene beskrive kjolene hennes som praktfulle. Hun hadde lurt på om hun noen gang ville bli i stand til å tre ut av ektemannens skygge, men hvis denne kvelden var en pekepinn om den fremtidige suksessen hennes … Hun trakk pusten dypt og smilte litt for seg selv igjen mens hun nippet til champagnen. Forhenværende ektemann. Det var ikke til å unngå at hun tenkte på ham en gang iblant, men Théo var trygt parkert i fortiden hennes nå. Det var nesten et år siden hun hadde fått skilsmissepapirene, og selv om han hadde skreket til henne at hun aldri kom til å lykkes uten ham, var det snarere Théo som nå måtte kjempe for at moteimperiet hans skulle overleve. Hun hadde aldri hatt noe ønske om at han ikke skulle lykkes, men hvis det absolutt måtte være en konkurranse mellom de to, var det klart at hun foretrakk det slik. 

			Hun så seg om og minnet seg selv på hvor langt hun faktisk var kommet, og på alle barrierene hun hadde overvunnet for å kunne lykkes på egen hånd. Denne kvelden fremsto nesten som uvirkelig – den var et resultat av mange måneders arbeid og litt hell, og den var verdt alt hun hadde ofret for å nå frem til den. Innimellom hadde hun vært urolig for om hun virkelig kunne klare å skape seg et navn, og om hun noen gang ville bli akseptert, særlig når Théos ord stadig gjenlød i sinnet hennes og hjemsøkte henne … Men denne kvelden hadde hun en helhjertet og oppriktig fornemmelse av at hun hørte til her, endelig. 

			Evelina trakk seg ubemerket ut av rommet og gikk ut på den lille balkongen, tente en sigarett og tok seg tid til å nyte synet av byens silhuett mot himmelen. Hun tok aldri skjønnheten i Paris for gitt, og på en kveld som denne hadde hun behov for å tenke over de årene det hadde tatt henne å nå frem til dette øyeblikket. 

			Idet Evelina løftet sigaretten og plasserte den mellom leppene, kjente hun et mykt press mot korsryggen. Hun snudde seg, forbauset over at noen av de tilstedeværende ville berøre henne så intimt. Gjennom et slør av røyk møtte hun blikket til en mann hun hadde lagt merke til inne i visningsrommet tidligere. Det mørkeblonde håret var omhyggelig frisert, øynene var lysende blå. Da han smilte, klarte hun ikke å ta blikket fra ham. 

			«Evelina Lavigne,» sa han. «Det er en fornøyelse endelig å treffe deg.» 







			Kapittel 1

			Nåtid

			Blake stirret ut gjennom vinduet i styrerommet og trillet pennen mellom fingrene mens hun anstrengte seg for å lytte til samtalen som pågikk rundt henne. Vinduene som strakte seg fra gulv til tak i kontorene deres i Mayfair, rammet inn de travle London-gatene under dem, og hun klarte ikke å la være å la seg distrahere av utsikten. Møtet hadde vart i nesten en time nå, og skulle hun dømme etter den opprørte diskanten i stemmen til redaktøren hennes, kom de ingen vei. Det var vanskelig å holde oppmerksomheten skjerpet etter å ha sittet der så lenge. 

			Hun tvang seg til på nytt å rette blikket mot kvinnen som hadde gitt henne en sjanse åtte år tidligere, og hun leste den tydelige oppgittheten i ansiktet hennes. Deborah var både redaktør og mentor for henne, og Blake merket intensiteten i frustrasjonen hennes der hun satt overfor en gruppe uinteresserte journalister og juniorredaktører. De to hadde utviklet et nært vennskap i løpet av årene som var gått etter at Deborah hadde ansatt henne, og Blake hadde stor respekt for henne, ikke bare som sjef, men også som en av de mest talentfulle redaktørene i forlagsbransjen. Og i dag fornemmet hun trettheten hennes – det lot ikke til at noen av de tilstedeværende hadde noen idéer som ikke var en tro kopi av det alle andre hadde brukt hundre ganger alt, eller som de selv allerede hadde publisert. 

			«Jeg tror ikke noen av dere forstår hva som står på spill her. Hvis vi ikke klarer å gjøre dette nye digitale formatet til en suksess, kommer vi til å stå uten jobb alle sammen.» Deborah lente seg tilbake i stolen med et sukk. «Vi trenger nytt innhold, vi kan ikke bare drive gjenbruk av gamle idéer. Spennende, nyskapende historier vil lokke leserne til nettstedet vårt, noe som igjen vil tiltrekke større annonsører og holde dere alle i arbeid. Men det vi først og fremst trenger, er en grunn til at leserne våre skal abonnere på nettstedet, et innhold som gjør at de ønsker å komme tilbake. Vi trenger noe som gir dem lyst til å betale oss over fem pund i måneden når de allerede blir bombardert med tilbud om strømmetjenester og abonnementer som ramler inn i innboksen deres hver eneste uke. Vi trenger noe som får oss til å skille oss ut, noe som vil gjøre denne lanseringen til en garantert suksess.»

			Det var fortsatt helt stille i rommet, og Deb slo ut med hendene. Blake skyndte seg å rense stemmen. Hun stolte på instinktene sine og sa det første som falt henne inn, før noen av de andre forsøkte å gjenoppfinne idéen om popquizer eller foreslo en artikkel som dissekerte hvilken designer som kunne være prinsesse Kates favoritt. Enda en gang. Hun hadde muligheten til å redde dette møtet, og hun måtte gjøre det før Deborah fullstendig mistet troen på alle som var til stede, og stormet oppgitt ut av rommet. Deb sa alltid at hun måtte tenke stort og selge inn de historiene hun virkelig ønsket å skrive, men frem til denne dagen hadde Blake aldri vært modig nok til å følge dette rådet. Men hvis det virkelig var en risiko for at de kunne miste jobbene sine, alle sammen, var dette det rette øyeblikket til å ta bladet fra munnen. 

			 «Hva med en serie artikler utformet som en blogg?» spurte Blake, festet blikket på sjefen sin og rettet seg opp i stolen. «Jeg tenker siste halvdel av 90-årene, Carrie fra Sex og singelliv. Jeg vet at du har understreket at vi ikke skal resirkulere gammelt stoff, men hva om det er dette folk vil ha igjen? Tenk om de virkelig ønsker å høre artikkelforfatterens stemme og leve seg inn i erfaringene hennes, føle nostalgien fra fortiden? Det er noe ved den tidsepoken som jeg tror at min generasjon lengter etter.»

			«Jeg lytter,» sa Deborah. Hun hevet øyebrynene og lente seg litt frem i stolen mot Blake. «Fortsett, er du snill.»

			«Jeg tror vi bør skrive om de tingene som ingen andre skriver om, og det betyr at vi må gå dypt ned i personlige erfaringer i stedet for bare å skrape i overflaten med de seneste trendene, eller spørre hver eneste høyprofilerte kvinne vi intervjuer, om hvordan hun sjonglerer jobb og barn, eller hvordan hun setter sammen en basisgarderobe.» Blake tidde litt, for hun var fortsatt usikker på om hun skulle presentere den konkrete idéen hun gikk og grublet på, eller holde den for seg selv. Hun nølte. «Hvis jeg skal være helt ærlig, tror jeg vi er nødt til å gjøre oss selv sårbare ved å legge våre egne ekte livserfaringer ut på sidene.»

			«Hvis du har noe konkret i tankene, er det nå du bør legge det frem. Men jeg vil ikke ha noe som har med dating å gjøre, og ikke noen fikse påfunn om å være singel heller, for det har jeg ærlig talt ikke mage til lenger. Dessuten er jeg dødsens lei av å høre om datingapper.» 

			«Hva med et mysterium, da?» spurte Blake. «Noe som får leserne våre til å vende tilbake for å få høre resten av historien, noe som gjør at de blir engasjert i utfallet? Noe som gjør det vel verdt å betale for et abonnement, for hvis de sier det opp når den gratis prøveperioden utløper, vil de aldri få høre slutten?»

			«Det er vel nok true crime-podkaster der ute fra før av,» mumlet en av journalistene. «Jeg trodde vi var ute etter noe nytt?»

			«Gå og få tak i noe kaffe til oss,» kommanderte Deborah og sendte den unge journalisten et knusende blikk før hun senket stemmen. «Hvis du ønsker å være i rommet her, bør du vise respekt for kollegene dine, og spesielt for den erfarne journalisten som faktisk bidrar til diskusjonen. Og det gjelder for dere alle sammen.»

			Blake trakk pusten dypt og rettet oppmerksomheten mot Deborah igjen mens den unge mannen pilte ut av rommet. «Jeg fikk overrakt noe i fjor,» sa hun og bestemte seg for at det var nå eller aldri. «Jeg fikk et lite treskrin som etter sigende skal ha tilhørt oldemoren min, og for å gjøre en lang historie kort ser det ut til at hun adopterte bort barnet sitt – min bestemor, Mary.» Hun tidde litt og måtte svelge et par ganger da hun registrerte at noen av de yngre redaktørene så ut til å være svært uinteresserte. Hun var nesten sikker på at hun kunne se at øynene deres ble glassaktige. «Men hun etterlot seg noen ledetråder i tilfelle bestemor skulle finne på å begynne å lete etter henne. De ble plassert i det lille treskrinet og oppbevart der i mange tiår, frem til nå.»

			Blake ønsket med ett at hun bare hadde holdt munn. Hvorfor, å, hvorfor måtte jeg absolutt fortelle alt dette? Hun hadde skjøvet fra seg tankene på dette skrinet i mange måneder, for hun var overhodet ikke klar for å legge ut på en oppdagelsesreise i bestemorens fortid og hente frem alle disse minnene. Men nå hadde hun altså nettopp åpnet munnen og fortalt alle i dette rommet om den godt bevarte hemmeligheten sin. 

			Redaktørens øyebryn var fortsatt hevet, som om hun omsider hadde hørt noe som interesserte henne. «Du har offisielt vekket oppmerksomheten min. Fortsett, er du snill.»

			«Jeg har ikke hatt tid til å gjøre noe særlig med materialet ennå, men tenk om jeg kunne skrive om det til leserne våre? Ta dem med på reisen sammen med meg mens jeg prøver å avdekke fortidens hemmeligheter? Det ville bli en personlig historie, men en som ikke engang forfatteren kjenner slutten på.»

			Deborah lente seg tilbake og smilte. Hun sendte Blake et blikk som fortalte henne at hun hadde lagt frem nøyaktig den idéen Deborah hadde ventet på hele formiddagen. 

			«Se, det er hva jeg vil kalle nytt innhold, og du har rett – mysteriet rundt dette er nettopp det som ville selge stoffet; selve den kjens­gjerningen at selv ikke forfatteren får vite utfallet før i nesten samme øyeblikk som leseren.» Deborah snudde seg mot assistenten sin, som noterte som en gal ved siden av henne. «Lucy, kan du reservere et bord til to til lunsj på Kitty Fisher’s? Blake, utarbeid noen idéer og sett av resten av dagen til dette. Jeg skal ha en bil klar til å ta oss til lunsj klokken ett.» Hun snudde seg tilbake mot bordet igjen og henvendte seg til alle i rommet. «Vi trenger fortsatt mye mer innhold. Dette er bare starten, så jeg vil at alle skal arbeide med forslag til meg. Jeg innkaller til et nytt møte på onsdag for å gå igjennom dem.»

			Blake svelget. Hun var ikke sikker på om hun nettopp hadde lagt frem sitt livs beste idé eller sitt livs verste. Hun så på klokken. Det eneste som var helt sikkert, var at det bare var to timer til lunsjavtalen, og det innebar at hun hadde svært liten tid på seg til å forberede den viktigste presentasjonen i hele karrieren sin.







			Kapittel 2

			Senere den dagen forlot Blake kontoret noen få skritt bak redaktøren sin, som lot til å ha droppet idéen om å bli kjørt til restauranten. 

			«Er det greit for deg om vi går?» spurte Deborah og pekte opp mot himmelen. «Solen skinner faktisk for én gangs skyld, og jeg kunne trenge litt frisk luft. Det føles som om jeg ikke har vært ute av kontoret på en uke.»

			«Tøffe dager?» spurte Blake, forbauset over å se redaktøren tenne en sigarett. 

			«Jeg har en pakke av disse i vesken med tanke på krisesituasjoner, og denne pakningen har ligget der i nesten seks måneder,» sa Deborah før hun tok et dypt, langsomt drag og blåste ut røyken i den andre retningen. «Offisielt sluttet jeg for flere år siden, men en gang imellom gir jeg meg selv lov til å ta én. La oss bare si det slik at jeg har tømt nesten hele pakken i løpet av den siste uken, så ja – du kan trygt si at det har vært noen tøffe dager.»

			Blake skar en grimase. «Er det så ille på kontoret?»

			«Så ille er det.» Deborah sukket og begynte å gå. Blake var takknemlig for solskinnet, men da hun satte opp farten for å holde følge, ønsket hun at hun hadde vært lur nok til å ta på seg joggesko. «Vi er i samme situasjon som nesten alle andre ukeblader. Vi forsøker å betjene de lojale papirkundene våre samtidig som vi anstrenger oss for å holde oss relevante nok i det digitale landskapet til å tiltrekke oss nye lesere og holde på annonsørene våre. Og når tingene ikke går etter planen, er det jeg som får skylden. Det er ikke bare alle dere journalister som risikerer å miste jobben – min er i faresonen, den også.»

			«Jeg skjønner at den umiddelbare fremtiden inneholder vin, da,» sa Blake, trygg nok til å snakke helt åpent etter at de hadde arbeidet sammen så lenge. «Jeg er lei for at jeg ikke har forstått hvor ille alt har vært for deg.»

			«Det er en grunn til at jeg ville ha bord på Kitty’s,» nikket Deborah idet de nærmet seg restauranten. Den lå i behagelig gangavstand fra kontoret deres i Mayfair, så det var høyst forståelig at hun hadde valgt å droppe bilen. «Maten er ypperlig, men vinen er enda bedre, og skal jeg være helt ærlig, er dette muligens den siste lange lunsjen jeg kan belaste firmakortet. Med mindre alt plutselig begynner å bedre seg, da.»

			De lo begge to og gikk den siste delen av veien i avslappet taushet. Blake likte Deborah, de arbeidet godt sammen, og hun kunne ikke ha fått en bedre redaktør, men det hindret ikke at hun var nervøs nå, med tanke på det hun skulle legge frem for henne. Hun hadde jo hatt svært liten tid på seg til å finpusse idéen, og dessuten var det sitt eget privatliv hun skulle legge under mikroskopet. Men hvis hun ønsket å strekke seg mot nye mål, ville hun bli nødt til å venne seg til å bevege seg utenfor komfortsonen. 

			Restauranten kom til syne foran dem med baldakinen strukket ut på forsiden. De to utendørs bordene var opptatt. En liten hund kikket opp på dem fra sin plass ved siden av eieren. Blake hadde bare vært her et par ganger før, alltid i forbindelse med jobben, og hver gang hadde det fått henne til å tenke at det måtte være slik en liten bistro i Frankrike ville se ut, med restauranten plassert i første etasje i en gammel mursteinsbygning, temmelig pregløs helt til man kom inn. Hun åpnet døren for Deborah og fulgte etter henne inn. Sjefen hennes ble hilst ved navn, og de ble fulgt bort til et bord langt inne i lokalet. Det duftet vidunderlig der inne, og Blake merket at magen hennes øyeblikkelig begynte å rumle.  

			«Greit, fortell meg nå alt om denne nye idéen din,» sa Deborah samtidig som hun nikket til servitøren for å si at ja, de ville absolutt se vinkartet. «Det lyder spennende. Hvorfor har du ikke nevnt det for meg før nå?»

			Blake satte seg bedre til rette i stolen, overrasket over at Deborah gikk rett på sak på denne måten. Hun strøk det lange håret bak ørene og lot fingrene gli nedover langs en av lokkene, helt ned til enden, slik hun ofte gjorde når hun var nervøs. «Det er spennende, men jeg var ikke moden for å snakke om det før nå i dag. Jeg mener – det kommer til å kreve en god del undersøkelser hvis man skal finne ut hva alt sammen betyr, men …» 

			«Før du går videre, Blake – er du helt sikker på at du ønsker å plassere deg selv og familien din i rampelyset på den måten? Når du først begynner å skrive, er du nødt til å være brutalt ærlig og dele absolutt alt du oppdager, ellers vil det ikke bli autentisk.» Deborah så på henne. «Jeg er fullstendig klar over at du vanligvis er veldig privat når det gjelder familien din.»

			Blake nikket. Deborah hadde rett, som regel var hun svært privat. Og det var nettopp det som var grunnen til at hun hadde nølt før hun la frem idéen samme morgen. 

			«Jeg vet hva som står på spill her, og hva som forventes av meg, og jeg har kommet frem til at det er verdt det. Leserne er nødt til å føle at de er der sammen med meg, hvert eneste skritt på veien.»

			«Jeg liker det. Og jeg er stolt av deg! Tenk at jeg har måttet vente helt frem til nå, når det står så mye på spill, på at du skulle komme frem med et dristig forslag i stedet for å helgardere deg.» 

			«Sats alt eller gå hjem og legg deg,» fleipet Blake. 

			«Sats alt eller gå hjem og legg deg,» gjentok Deb med et sukk. «Det føles som det er mottoet for alt som har med jobben min å gjøre nå for tiden.» Hun avbrøt samtalen for å bestille vin da servitøren kom, og så snudde hun seg mot Blake igjen. «Skal vi bestille maten med det samme, kanskje? Så slipper vi flere avbrytelser.» 

			Blake tok et raskt overblikk over menyen. «Er det noe du vil anbefale?» 

			«Skal vi ta svinefileten begge to, og bestille noe tilbehør? Kanskje sprøstekte poteter og bakte beter? Det er alltid en fulltreffer.»

			«Det høres godt ut.»

			Servitøren forlot dem, og Deborah bøyde seg frem med armene på bordet. «Jeg tror det er på tide at du begynner helt fra begynnelsen, Blake. Jeg er nødt til å vite nøyaktig hva som har ført frem til alt dette, og hvordan du ser for deg at vi skal legge opp disse historiene, dersom vi bestemmer oss for å gå for det. Hva er formatet, og hvordan vil hver enkelt historie utfolde seg? Og det viktigste av alt – når kan du levere den første av dem?»

			Blake var glad for at vinen kom på bordet så fort, for da kunne hun ta en stor slurk før hun svarte. Plutselig følte hun det nesten som om hele ukebladets videre suksess hvilte på hennes skuldre, og at alt var avhengig av hennes evne til å levere en medrivende serie av historier. Hun kunne bare håpe på at folk faktisk ville ha lyst til å lese om familiemysteriet hennes. 

			Hun stakk hånden ned i vesken, tok frem det lille treskrinet hun hadde hentet hjemme rett etter morgenens diskusjonsmøte, og lot fingrene gli over de glatte kantene. Først hadde hun satt seg ved skrivebordet for å arbeide med en skriftlig presentasjon av forslaget sitt, men så hadde det gått opp for henne at det hun faktisk måtte gjøre, var å vise Deborah ledetrådene, så derfor hadde hun valgt å bruke tiden på å hente dem i stedet. Det var mye mer virkningsfullt å vise frem en gjenstand fra fortiden, og særlig en som var satt sammen på en så gjennomtenkt måte som denne. 

			«Dette er skrinet,» sa Blake og skjøv det over bordet. Hun hadde knyttet på igjen den hyssingen som hadde vært rundt det da hun fikk det utlevert, og hun hadde også satt på igjen den lille lappen med bestemorens navn, slik at Deb kunne oppleve hvordan det hadde vært for henne å åpne det for aller første gang. Blake ville at hun skulle se det akkurat slik som oldemoren hennes hadde etterlatt seg det for mange, mange år siden. 

			«Får jeg lov?» spurte Deborah med fingrene hvilende på hyssingen. 

			Blake nikket. «Det begynte med at jeg fikk et brev fra et advokat­kontor i fjor. Det vil si, egentlig var det vel moren min som fikk det, men jeg er oppnevnt som verge for henne, så all posten hennes blir sendt til meg.» Deborah visste nok om familien hennes til å forstå hvorfor Blake hadde kontroll over morens affærer, og Blake var takknemlig for at hun ikke stilte noen spørsmål. Hun kunne gjerne snakke om søsteren eller broren sin i timevis, men det var alltid vanskelig for henne å snakke om moren. 

			«Og dette brevet,» sa Deb idet hun løsnet hyssingen, «det informerte deg altså om skrinet?» Hun kastet et blikk bort på Blake. 

			«Nei, det var bare en anmodning om at jeg måtte være til stede under et møte, noe som selvsagt virket nokså underlig på det tidspunktet.» Blake iakttok uttrykket i Deborahs ansikt da hun oppdaget hva skrinet inneholdt. Først tok hun frem det sammenbrettede papiret med skissen av en kjole, og deretter et stykke stoff. Fingrene hennes kjærtegnet stoffet, et stykke myk silkefløyel. Blake husket godt første gang hun selv hadde berørt det, hvor uendelig mykt og luksuriøst det hadde føltes mot huden. «Jeg sjekket advokatfirmaet før jeg svarte, og da jeg hadde fått bekreftet at det var seriøst, bestemte jeg meg for å møte opp med et åpent sinn. Da jeg kom dit, oppdaget jeg at møtet ikke bare var for meg, men for en hel håndfull kvinner som alle hadde fått et brev maken til mitt – eller rettere sagt, en e-post. Alle var blitt bedt om å møte opp på samme tidspunkt.»

			Blake kom aldri til å glemme den dagen, eller synet av alle de andre kvinnene da de fikk høre om hemmelighetene som var skjult i fortiden til familiene deres. Hun husket fortsatt hvordan hun selv hadde sittet og stirret vantro på skrinet som bar bestemorens navn. 

			Hun husket hvordan fingrene hennes hadde lukket seg rundt det lille skrinet av tre da det ble overrakt henne, og det umiddelbare båndet hun hadde følt til bestemoren, noe som fremdeles overveldet henne. Hun hadde vært nødt til å se vekk, og hun hadde forlatt advokatkontoret uten så mye som å si takk til Mia. Smerten over å oppdage en slik skatt uten å ha bestemoren ved sin side, var nesten ikke til å bære. 

			Deb studerte kjolens design, ristet på hodet og hentet Blake tilbake til øyeblikket. «Dette er enestående. Hvor gammelt tror du det er?»

			«Jeg er ikke sikker, men jeg vil si minst sytti år? Kanskje eldre?»

			«Fortsett. Fortell meg om møtet.»

			«Det var en kvinne der – Mia, het hun – og hun presenterte seg som niesen til en kvinne ved navn Hope Berenson. Advokatfirmaet hadde representert hennes tante Hope i mange, mange år, og denne tanten hadde drevet et sted ved navn Hope’s House her i London. Det var et hjem der ugifte kvinner kunne føde babyene sine og finne adoptivforeldre til dem.»

			Blake nippet til vinen og satte fra seg glasset igjen før hun grep den lille, håndskrevne merkelappen som fremdeles hang i hyssingen. Hun strøk over den med fingertuppene mens hun tenkte på det Mia hadde fortalt dem den dagen. 

			«Mia hadde kommet over en hel samling av slike skrin, alle identiske, under gulvplankene i Hope’s House. Tanten hennes var død for en tid siden, og ettersom huset skulle rives, hadde hun gått tilbake for å sikre seg at det ikke lå igjen noe personlig der,» forklarte hun. «Hvert av skrinene hadde en merkelapp, og dette bar altså min bestemors navn. Det var syv skrin i alt.»

			«Så din bestemors forbindelse til dette huset …» Deborahs spørs­mål ble hengende i luften da Blake så opp på henne. 

			«Etter det jeg forstår, later det til at bestemoren min ble født der, og at moren hennes, min oldemor, etterlot dette lille skrinet til henne der etter fødselen. Sannsynligvis håpet hun at datteren hennes ville få det utlevert en dag, og kanskje finne ut hvem moren hennes var.»

			Blake så at Deborah hadde fått tårer i øynene mens hun lyttet til historien, og hun blunket vekk sine egne. Det var noe så hjerteskjærende ved tanken på en mor som måtte forlate barnet sitt med bare et lite skrin med noen få gjenstander i til å veilede henne tilbake. Blake visste ikke engang om oldemoren i det hele tatt hadde ønsket å adoptere bort barnet sitt, eller om det ganske enkelt var slik det ble gjort på den tiden. Hun visste at Deborah selv hadde små barn, og det gjorde henne nok ekstra følsom overfor en slik historie. 

			«Var det noen i familien din som visste om adopsjonen, eller ble det holdt helt hemmelig?» 

			«Jeg kan ikke forestille meg at det var noen som visste om det, men bestemoren min døde for mange år siden, og det er faktisk ingen andre jeg kan spørre om dette.» Blake lente seg tilbake da servitøren kom for å fylle vannglassene deres. «Jeg tror det er rimelig å si at det kom som en overraskelse for de andre kvinnene i rommet også, så jeg vil tro at det ble holdt hemmelig for alle de involverte familiene, og at ingen av de barna som var blitt gitt bort, visste at det var blitt lagt igjen noe til dem, eller at de i det hele tatt var adoptert.»

			«Hvor mange andre kvinner var det på det møtet?» spurte Deborah. 

			«Det var seks stykker, inkludert meg. Alle hørte på mens Mia, niesen til Hope, fortalte oss om tanten sin. Advokaten ba oss om å signere et dokument og vise legitimasjon, og så fikk vi utlevert hvert vårt skrin.» Blake tidde et øyeblikk og drakk litt vin. «Det sto et skrin igjen der, uavhentet, og da noen spurte Mia om det, sa hun at de ikke hadde klart å finne frem til noen opplysninger om den det var ment for. Men alle de andre skrinene ble utlevert, og så gikk vi, og –»

			«Og du har bare sittet på disse opplysningene i all denne tiden? Alt dette er fortsatt et mysterium for deg? Du har ikke forsøkt å løse det?»

			Blake svelget. Hun hadde ikke lyst til å svare på det spørsmålet. Sannheten var at helt siden bestemoren hennes døde, hadde hun hatt store problemer med å ta tak i noe som helst som hadde med familien hennes eller fortiden å gjøre. Innerst inne hadde hun ikke vært sikker på om hun i det hele tatt ønsket å avdekke bestemorens hemmeligheter nå når hun var borte, selv om det var mer enn ti år siden hun døde. 

			«Jeg visste vel rett og slett ikke hvor jeg skulle begynne,» sa hun til slutt og gjorde en håndbevegelse mot de to ledetrådene som Deborah nå var i gang med å undersøke enda en gang. «Jeg har tatt opp den skissen av skrinet minst hundre ganger og gransket den i et forsøk på å finne ut hva den betyr og hvilken forbindelse den har til bestemoren min, men lenger enn det er jeg ikke kommet. Det jeg hele tiden kommer tilbake til, er at siden oldemoren min valgte å legge igjen nettopp dette, må det ha vært av den største betydning for henne. Dette var alt hun etterlot til datteren sin, med tanke på at hun kanskje ville komme tilbake og lete etter moren sin en dag, så hun må jo ha tenkt at det ville være en ganske innlysende ledetråd på det tidspunktet.» Jeg har bare ikke vært modig nok til å gjøre noe med det. 

			«Så hvis vi går ut fra at dette var hennes design, med hennes signatur nederst, må det ha vært ansett som noe som andre ville gjenkjenne på det tidspunktet. Er det det du mener å si?»

			«Ja – eller kanskje hun håpet at ledetråden ville være lett gjenkjennelig når datteren hennes fant den? Kanskje hun ga fra seg barnet sitt for å få mulighet til å oppfylle drømmene sine?» Blake hadde gjennomgått informasjonen i tankene utallige ganger, men det eneste hun hele tiden kom tilbake til, var at oldemoren hennes måtte ha vært velkjent i moteverdenen på den tiden. Hvorfor skulle hun ellers ha lagt igjen en ledetråd med noe som formodentlig var hennes egen signatur nederst? 

			Maten ble servert, og Blake takket servitøren mens Deborah varsomt brettet sammen tegningen og la den ned i skrinet igjen. Hun brukte lengre tid på stoffbiten, og studerte den inngående før hun til slutt sukket og la den oppå arket.

			«Dette er fascinerende, det skal være både sikkert og visst, og jeg tror at leserne våre ville elske denne historien. Du har absolutt rett i at det er et mysterium, og at det ville være en av de seriene som får folk til å komme tilbake for å finne ut mer. Det finnes ikke noe annet sted de kan gå til for å finne svaret på mysteriet, og ingen andre de kan oppsøke for å prøve å finne ut hvordan det hele slutter. De er nødt til å følge deg på hele denne reisen.»

			Blake grep kniven og gaffelen. Maten luktet utrolig godt. «Jeg synes jeg hører et men i kjølvannet av alt det der,» sa hun før hun tok den første munnfullen. Det smakte himmelsk, og hun lovet seg selv at hun skule bli flinkere til å spandere et godt måltid ute på seg selv. Hun hadde tilbrakt så mye av livet sitt med å engste seg for økonomien, og hun sparte fortsatt som om hun skulle være den vesle jenta uten mat i kjøleskapet. Dermed ble en slik ekstravagant lunsj som dette en helt spesiell opplevelse for henne. 

			Deborah sukket. «Spørsmålet er ikke om jeg har lyst til å gå for det eller ikke, for svaret på det er helt avgjort ja. Problemet er bare hvordan du skal klare å nøste opp mysteriet. Hvis du ennå ikke har funnet ut hvor du skal begynne, er det vanskelig å se for seg hva som skulle endre seg mellom i dag og mandag, når jeg gir deg beskjed om å sette i gang for fullt.»

			Blake svelget munnfullen samtidig som Deborah begynte å spise. Det var ikke til å stikke under stol at hun hadde stilt seg selv nøyaktig det samme spørsmålet. 

			«Jeg trenger deg til å åpne noen dører for meg,» sa hun oppriktig. «Jeg må vite om det er i orden at jeg bruker ditt og bladets navn som skalkeskjul for å nærme meg noen av Londons mest innflytelsesrike kreative designere og sjefer for motehus.»

			«Fordi du tror at en av dem kanskje vil gjenkjenne signaturen nederst på arket?»

			Blake smilte. «Akkurat.»

			«Vel, i så fall har du nå offisielt min tillatelse til å bruke navnet mitt på enhver måte du kan ha bruk for. Jeg kan til og med ringe til dem på forhånd hvis du tror at det kan være til hjelp.» Deborah vinket på servitøren og bestilte mer vin. «Jeg skal legge det frem for styret og foreslå dette som hovedoppslag under den nye lanseringen, med min fulle støtte, naturligvis, og jeg tror de kommer til å bli begeistret. Nå synes jeg vi skal nyte maten, og så sier vi til alle på kontoret at det tok oss mange timer å drøfte saken. Jeg har ingen planer om å gå tilbake og lide meg gjennom flere møter i dag.» 

			Blake lo og forsynte seg med mer av tilbehøret. Hun skulle bare ønske at hun hadde fortalt Deborah om det lille skrinet mye tidligere. 

			Men da hun forsiktig la skrinet ned i vesken igjen, kjente hun et lite stikk i hjertet. Eller kanskje jeg ikke skulle ha fortalt henne om det i det hele tatt. 

